I de früene Sechzgerjaar hani i de Semeschterferine mängi Stund mitem Baaleiter-Tiis, wesem gseit heid, zäme gwerchet, bim Straassekante jettä, bim Straasse  wüsche, i dr Schuttgrueb uff Ärbs hinde oder bim Holzträäge für d Schutzhütte uffem Panixerpass. Mit dem Holz uffem Rugge het mä nu langsaam chänne obsi guu, het allpott möse ruebe und drumm gnueg Ziit zum Rede gha. Da hani vum Tiis allerhand gleernet, nüd nu bim Znüüni, wonermer versuecht het biizbringe, as mä si bim Esse sött dr Ziit luu und langsam, aber grüntli chüüe. Es Chiideli vu demm isch mer bis hüt plibe …